Απόφαση της Επιτροπής

της 11ης Μαρτίου 2004

με αντικείμενο ερωτηματολόγιο όσον αφορά τις εκθέσεις των κρατών μελών για την εφαρμογή της οδηγίας 2002/96/EΚ του Ευρωπαϊκού Κοινοβουλίου και του Συμβουλίου σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ)

[κοινοποιηθείσα υπό τον αριθμό Ε(2004) 714]

(Κείμενο που παρουσιάζει ενδιαφέρον για τον ΕΟΧ)

(2004/249/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2002/96/EK του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003(1), σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ), και ιδίως το άρθρο 12,

Εκτιμώντας τα ακόλουθα:

(1) Με βάση τις διατάξεις της οδηγίας 2002/96/EΚ τα κράτη μέλη πρέπει να αποστέλλουν στην Επιτροπή έκθεση σχετικά με την εφαρμογή της οδηγίας.

(2) Η έκθεση πρέπει να καλύπτει λεπτομερώς τόσο την ενσωμάτωση της οδηγίας στο εθνικό δίκαιο όσο και την εφαρμογή της. Πρέπει να καταρτίζεται με βάση το ερωτηματολόγιο της παρούσας απόφασης.

(3) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συγκροτηθεί κατά τις διατάξεις του άρθρου 6 της οδηγίας 91/692/EΟΚ του Συμβουλίου(2),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη καταρτίζουν τις εκθέσεις τους για την εφαρμογή των διατάξεων της οδηγίας 2002/96/EΚ με βάση το ερωτηματολόγιο του παραρτήματος.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 11 Μαρτίου 2004.

Για την Επιτροπή

Margot Wallström

Μέλος της Επιτροπής

(1) ΕΕ L 37 της 13.2.2003, σ. 24· οδηγία όπως τροποποιήθηκε τελευταία από την οδηγία 2003/118/ΕΚ (EE L 345 της 31.12.2003, σ. 106).

(2) ΕΕ L 377 της 23.12.1991, σ. 48· οδηγία όπως τροποποιήθηκε από τον κανονισμό (ΕΚ) αριθ. 1889/2003 του Ευρωπαϊκού Κοινοβουλίου και του Συμβουλίου (EE L 284 της 31.10.2003, σ. 1).

ΠΑΡΑΡΤΗΜΑ

ΕΡΩΤΗΜΑΤΟΛΟΓΙΟ

στο πλαίσιο της έκθεσης των κρατών μελών για τη μεταφορά και την εκτέλεση των διατάξεων της οδηγίας 2002/96/EΚ σχετικά με τα απόβλητα ηλεκτρικού και ηλεκτρονικού εξοπλισμού

Δεν είναι αναγκαία η επανάληψη στοιχείων που έχουν ήδη διαβιβαστεί αλλά παρακαλείστε να αναφέρετε πού και πότε δόθηκαν οι πληροφορίες αυτές.

1. ΕΝΣΩΜΑΤΩΣΗ ΣΤΗΝ ΕΘΝΙΚΗ ΝΟΜΟΘΕΣΙΑ

1.1. Έχουν περιέλθει στην Επιτροπή οι εθνικοί νόμοι και κανονισμοί για την εφαρμογή της οδηγίας σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) στην εθνική νομοθεσία; (Ναι/Όχι)

1.1.1. Εάν η απάντηση στο ερώτημα 1.1 είναι "Ναι", παράκληση να δοθούν λεπτομέρειες.

1.1.2. Εάν η απάντηση στο ερώτημα 1.1 είναι "Όχι", παράκληση να αναφερθούν οι σχετικοί λόγοι.

1.2. Έχει το κράτος μέλος μεταφέρει διατάξεις όσον αφορά τη μεταφορά από τις παρατιθέμενες στο άρθρο 17 παράγραφος 3 μέσω συμφωνιών μεταξύ των αρμόδιων αρχών και του οικείου οικονομικού κλάδου; (Ναι/Όχι)

1.2.1. Εάν η απάντηση στο ερώτημα 1.2 είναι "Ναι", παράκληση να δοθούν λεπτομέρειες.

2. ΕΦΑΡΜΟΓΗ ΤΗΣ ΟΔΗΓΙΑΣ

Τα δεδομένα όσον αφορά την ξεχωριστή συλλογή, την επαναχρησιμοποίηση, την ανάκτηση και την ανακύκλωση αναφέρονται ξεχωριστά με το μορφότυπο που καθορίζεται κατά τις διατάξεις του άρθρου 12 παράγραφος 1 της οδηγίας.

2.1. Έχουν ληφθεί μέτρα κατά τις διατάξεις του άρθρου 4 όσον αφορά το σχεδιασμό του προϊόντος; (Ναι/Όχι)

2.1.1. Εάν η απάντηση στο ερώτημα 2.1 είναι "Ναι", παράκληση να δοθούν λεπτομέρειες σχετικά με τα ληφθέντα μέτρα.

Σε αυτά περιλαμβάνονται μέτρα ώστε οι παραγωγοί να μην παρεμποδίζουν την επαναχρησιμοποίηση ΑΗΗΕ.

2.1.2. Εάν η απάντηση στο ερώτημα 2.1 είναι "Όχι", παράκληση να αναφερθούν οι σχετικοί λόγοι.

2.1.3. Παράκληση να δοθεί εκτίμηση των θετικών και αρνητικών εμπειριών όσον αφορά το άρθρο αυτό.

2.2. Έχουν τεθεί σε ενέργεια συστήματα που παρέχουν σε κατόχους και διανομείς τη δυνατότητα να επιστρέφουν απόβλητα ειδών ηλεκτρικού και ηλεκτρονικού εξοπλισμού τουλάχιστον δωρεάν κατά τις διατάξεις του άρθρου 5 της οδηγίας; (Ναι/Όχι)

2.2.1. Εάν η απάντηση στο ερώτημα 2.2 είναι "Ναι", παράκληση να δοθούν λεπτομέρειες. Σε αυτές περιλαμβάνονται:

- γενική περιγραφή των εν λόγω συστημάτων,

- έχει εφαρμοσθεί η μέθοδος της δωρεάν επιστροφής σε βάση ένα προς ένα σε διανομείς ή έχουν ληφθεί εναλλακτικά μέτρα κατά τις διατάξεις του άρθρου 5 παράγραφος 2 στοιχείο β) και ποιά;

- έχουν οι παραγωγοί δημιουργήσει και θέσει σε λειτουργία μεμονωμένα ή/και συλλογικά συστήματα για την επάνοδο ΑΗΗΕ από ιδιωτικά νοικοκυριά;

- υπάρχουν και ποιές είναι οι ειδικές ρυθμίσεις για μολυσμένα ΑΗΗΕ και ΑΗΗΕ που δεν περιέχουν ουσιώδη συστατικά μέρη.

- Επιπροσθέτως, ζητούνται πληροφορίες για συστήματα συλλογής ΑΗΗΕ από πηγές άλλες από ιδιωτικά νοικοκυριά.

2.2.2. Εάν η απάντηση στο ερώτημα 2.2 είναι "Όχι", παράκληση να αναφερθούν οι σχετικοί λόγοι.

2.2.3. Παράκληση να δοθεί αξιολόγηση των θετικών και αρνητικών εμπειριών κατά την εφαρμογή μέτρων στο πλαίσιο του άρθρου αυτού.

2.3. Έχουν ληφθεί τα αναγκαία μέτρα για την εξασφάλιση περιβαλλοντικώς ορθής μεταχείρισης ΑΗΗΕ κατά τις διατάξεις του άρθρου 6 της οδηγίας;

2.3.1. Εάν η απάντηση στο ερώτημα 2.3 είναι "Ναι", παράκληση να δοθούν λεπτομέρειες. Σε αυτές περιλαμβάνονται:

- γενική περιγραφή συστημάτων επεξεργασίας που υπάρχουν στο κράτος μέλος,

- εάν οι απαιτήσεις μεταχείρισης ή τα ελάχιστα ποιοτικά επίπεδα για τη μεταχείριση ΑΗΗΕ που συλλέγονται στο κράτος μέλος διαφέρουν ή υπερβαίνουν εκείνες του παραρτήματος ΙΙ της οδηγίας, περιγραφή των εν λόγω απαιτήσεων ή επιπέδων,

- εάν στις εργασίες ανάκτησης που αφορούν ΑΗΗΕ εφαρμόζεται παρέκκλιση από την απαίτηση άδειας που αναφέρεται στο άρθρο 11 παράγραφος 1 στοιχείο β) της οδηγίας 75/442/EΟΚ του Συμβουλίου(1), περιγραφή των όρων υπό τους οποίους εφαρμόζεται η παρέκκλιση αυτή και του τρόπου κατά τον οποίο διενεργούνται οι επιθεωρήσεις οι προβλεπόμενες κατά τις διατάξεις του άρθρου 6 παράγραφος 2 της οδηγίας,

- εάν οι απαιτήσεις για τους χώρους αποθήκευσης και επεξεργασίας υπερβαίνουν εκείνες του παραρτήματος ΙΙΙ, περιγραφή των απαιτήσεων αυτών,

- σύντομη περιγραφή των κανόνων, διαδικασιών και ελέγχων που εφαρμόζονται σε ΑΗΗΕ εξαγόμενα από την Κοινότητα για να ληφθεί υπόψη όσον αφορά την εκπλήρωση των υποχρεώσεων και στόχων του άρθρου 7 παράγραφοι 1 και 2 της οδηγίας, λαμβανομένων υπόψη των διατάξεων του άρθρου 6 παράγραφος 5 της οδηγίας.

2.3.2. Εάν η απάντηση στο ερώτημα 2.3 είναι "Όχι", παράκληση να αναφερθούν οι σχετικοί λόγοι.

2.3.3. Παράκληση να δοθεί αξιολόγηση των θετικών και αρνητικών εμπειριών κατά την εφαρμογή μέτρων στο πλαίσιο του άρθρου αυτού.

2.4. Έχουν ληφθεί τα αναγκαία μέτρα για την εξασφάλιση περιβαλλοντικά ορθής επαναχρησιμοποίησης, ανάκτησης και ανακύκλωσης ΑΗΗΕ κατά τις διατάξεις του άρθρου 7 της οδηγίας;

2.4.1. Εάν η απάντηση στο ερώτημα 2.4 είναι "Ναι", παράκληση να δοθεί γενική περιγραφή των εθνικών μέτρων για την ενθάρρυνση της επίτευξης των στόχων της επαναχρησιμοποίησης, ανάκτησης και ανακύκλωσης.

2.4.2. Εάν η απάντηση στο ερώτημα 2.4 είναι "Όχι", παράκληση να αναφερθούν οι σχετικοί λόγοι.

2.4.3. Παράκληση να αναφερθούν ενέργειες οι οποίες έχουν αναληφθεί στο πλαίσιο των διατάξεων του άρθρου 7 παράγραφος 5 της οδηγίας.

2.4.4. Παράκληση να δοθεί αξιολόγηση των θετικών και αρνητικών εμπειριών κατά την εφαρμογή μέτρων στο πλαίσιο του άρθρου αυτού.

2.5. Έχουν ληφθεί τα αναγκαία μέτρα για να εξασφαλιστεί η χρηματοδότηση όσον αφορά τα ΑΗΗΕ κατά τις διατάξεις των άρθρων 8 και 9 της οδηγίας;

2.5.1. Εάν η απάντηση στο ερώτημα 2.5 είναι "Ναι", παράκληση να δοθούν λεπτομέρειες. Σε αυτές περιλαμβάνονται:

- γενική επισκόπηση των ρυθμίσεων χρηματοδότησης του κράτους μέλους και των κύριων συστημάτων εφαρμογής της απαίτησης όσον αφορά τη χρηματοδότηση,

- λεπτομέρειες σχετικά με τη χρήση ορατών τελών για ιστορικά απορρίμματα από νοικοκυριά, εφόσον εφαρμόζονται τέλη του είδους αυτού,

- λεπτομέρειες σχετικά με ειδικές ρυθμίσεις για παραγωγούς που προμηθεύουν ηλεκτρολογικό και ηλεκτρονικό υλικό με εξ αποστάσεως επικοινωνία, εφόσον υπάρχουν ρυθμίσεις του είδους αυτού.

2.5.2. Εάν η απάντηση στο ερώτημα 2.5 είναι "Όχι", παράκληση να αναφερθούν οι σχετικοί λόγοι.

2.5.3. Παράκληση να δοθεί αξιολόγηση των θετικών και αρνητικών εμπειριών κατά την εφαρμογή μέτρων στο πλαίσιο του άρθρου αυτού.

2.6. Έχουν ληφθεί τα αναγκαία μέτρα για την πληροφόρηση των χρηστών ΗΗΕ και την ενθάρρυνση της συμμετοχής τους στη διαχείριση ΑΗΗΕ κατά τις διατάξεις του άρθρου 10 της οδηγίας;

2.6.1. Εάν η απάντηση στο ερώτημα 2.6 είναι "Ναι", παράκληση να δοθούν λεπτομέρειες.

2.6.2. Εάν η απάντηση στο ερώτημα 2.6 είναι "Όχι", παράκληση να αναφερθούν οι σχετικοί λόγοι.

2.6.3. Παράκληση να δοθεί αξιολόγηση θετικών και αρνητικών εμπειριών κατά την εφαρμογή μέτρων στο πλαίσιο του άρθρου αυτού.

2.7. Έχουν ληφθεί τα αναγκαία μέτρα πληροφόρησης εγκαταστάσεων επεξεργασίας ΑΗΗΕ κατά τις διατάξεις του άρθρου 11 της οδηγίας;

2.7.1. Εάν η απάντηση στο ερώτημα 2.7 είναι "Ναι", παράκληση να δοθούν λεπτομέρειες, ειδικότερα όσον αφορά τον τύπο πληροφοριών που έχουν δοθεί και των μέσων με τα οποία παρέχονται οι πληροφορίες αυτές.

2.7.2. Εάν η απάντηση στο ερώτημα 2.7 είναι "Όχι", παράκληση να αναφερθούν οι σχετικοί λόγοι.

2.7.3. Παράκληση να δοθεί αξιολόγηση θετικών και αρνητικών εμπειριών κατά την εφαρμογή μέτρων στο πλαίσιο του άρθρου αυτού.

2.8. Παράκληση να δοθούν λεπτομέρειες σχετικά με τα συστήματα επιθεώρησης και παρακολούθησης που εφαρμόζονται στο κράτος μέλος για τον έλεγχο της ορθής εφαρμογής της παρούσας οδηγίας.

(1) ΕΕ L 194 της 25.7.1975, σ. 39.